# śrī-gaura-kiśora-dāsāṣṭakam

### śrīla-rasikānanda-deva-kṛtaṁ

śrī-gaura-dhāmāśrita-śuddha-bhaktaṁ

rūpānugādyaṁ niravadya-rūpam |

vairāgya-dharmojjvala-vigrahaṁ taṁ

vande prabhuṁ gaura-kiśora-saṁjñam ||1||

asat-prasaṅgaṁ parihāya nityaṁ

gaurāṅga-sevā-vrata-magna-cittam |

gauḍa-vrajābheda-viśiṣṭa-prajñaṁ

vande prabhuṁ gaura-kiśora-saṁjñam ||2||

śrī-dhāma-māyāpura-divya-gūḍha-

māhātmya-gītonmukharaṁ vareṇyam |

dhanyaṁ mahā-bhāgavatāgra-gaṇyaṁ

vande prabhuṁ gaura-kiśora-saṁjñam ||3||

pūtāvadhūta-vraja-śīrṣa-ratnaṁ

śrī-rādhikā-kṛṣṇa-nigūḍha-bhaktam |

sadā vrajāveśa-sarāga-ceṣṭaṁ

vande prabhuṁ gaura-kiśora-saṁjñam ||4||

śokāspadātīta-prabhāva-ramyaṁ

mūḍhair avedyaṁ praṇatābhigamyam |

nityānubhūtācyuta-sad-vilāsaṁ

vande prabhuṁ gaura-kiśora-saṁjñam ||5||

kāpaṭya-dharmānvita-caṇḍa-daṇḍa-

vidhāyakaṁ sajjana-saṅga-raṅgam |

śrī-kṛṣṇa-caitanya-padābja-bhṛṅgaṁ

vande prabhuṁ gaura-kiśora-saṁjñam ||6||

dāmodarotthāna-dine pradhāne

kṣetre pavitre kuliyābhidhāne |

prapañca-līlā-parihāravantaṁ

vande prabhuṁ gaura-kiśora-saṁjñam ||7||

tava hi dayita-dāse satya-sūrya-prakāśe

jagati durita-nāśe prodyate cid-vilāse |

vayam anugata-bhṛtyāḥ pāda-padmaṁ prapannā

anudinam anukampāṁ prārthayāmo nagaṇyāḥ ||8||